Hallituspuolueet pääsivät tänään torstaina sopuun alkoholipolitiikan uusista linjauksista. Kokosimme yhteen huomattavimmat muutokset:

1. Ravintolat saavat alkaa myydä enintään 5,5-prosenttisia alkoholijuomia ulos.

2. Nelosoluet (5,5 %) tulevat ruokakauppoihin.

3. Myös vahvoja lonkeroita saa jatkossa myydä ruokakaupoissa.

4. Pienpanimot saavat myydä vahvempia tuotteitaan ulos.

5. Alkot saavat olla auki klo 21 asti nykyisen klo 20 sijaan.

6. Erillisistä jatkoaikaluvista luovutaan, joten kaikki anniskeluravintolat saavat tarjoilla alkoholia klo 4:ään asti.

7. Jatkossa alkoholia saa myydä asiakkaalle useampia annoksia kerrallaan. Myynti velaksi on myös sallittua.

8. Ravintoloiden erilliset A- ja B-oikeudet poistuvat.

9. Festivaalien "olutkarsinat" poistuvat, kun anniskelualueiden sääntely kevenee.

10. Oluen ja viinin kotivalmistuksen raaka-ainerajoitukset poistuvat ja valmistus käymisteitse on sallittu ilman muita ehtoja.

11. 16 vuotta täyttäneet saavat anniskella alkoholia vuorovastaavan valvonnassa. Vuorovastaavan roolissa toimivalta ei jatkossa vaadita erityistä koulutusta ja kokemusta.

12. Alkoholin mainontaa vapautetaan. Muun muassa valmistajien ja tukkumyyjien tuoteluettelot voidaan esitellä painettuina tai verkossa ja happy hour -mainonta vapautuu.

Lisäksi eduskuntaryhmät ovat alustavasti sopineet alkoholia valmistavien yritysten ulkomaisen verkkokaupan vapauttamisesta. Asia lähtee nyt ministereille jatkovalmisteluun.

Juttua täydennetty uusilla yksityiskohdilla 20.5. klo 14.50.